Edward Onoja

Edward David Onoja (an haife shi a ranar 9 ga watan Agusta 1974) ɗan siyasa ne a Najeriya wanda ya yi aiki a matsayin mataimakin gwamnan jihar Kogi daga shekarar 2019 zuwa 2024.    Ya kasance shugaban ma'aikatan gwamnan jihar Kogi daga watan Janairu 2016 zuwa Oktoba 2019 lokacin da ya hau kujerar mataimakin gwamna.  A halin yanzu yana aiki a matsayin memba na farko da ke wakiltar yankin Arewa ta Tsakiya a kwamitin Hukumar ci gaban Kudancin Gabas. 

 Tarihi 
An haifi Edward David Onoja a watan Agusta na shekarar 1974. Ya fito ne daga Odidoko-Emonyoku a gundumar Ogugu ta karamar hukumar Olamaboro na jihar Kogi. 

Ya yi karatunsa na Firamare a Jihar Legas sannan daga baya ya ci gaba zuwa Kwalejin Gwamnatin Tarayya, Kwali, Abuja domin karatunsa na Sakandare.  A shekarar 1999, ya kammala karatunsa daga Jami'ar Jos da digiri na biyu (Second Class Upper) a fannin duwatsu da haƙo ma'adinai (Geology and Mining) kuma ya kasance ɗaya daga cikin manyan ɗaliban da suka kammala a ajinsu.  Ya kasance mai aiki tuƙuru a harkokin kungiyoyin ɗalibai da siyasa inda daga bisani  ya zama shugaban ƙungiyar daliban sashen su ta farko da aka zaɓa na kimiyyar halitta  (NASSA) a Jami'ar Jos daga shekarar 1998 -1999. 

 Siyasa 
Farkon shigarsa siyasa  shine a shekarar 2011 inda ya kasance ɗan takarar jam'iyyar All Nigeria Peoples Party (ANPP) a mazaɓar jihar Olamaboro a babban zaɓen 2011.  A shekarar 2015, ya zama darakta janar na ƙungiyar matasan Kogi, ƙarƙashin jagorancin Yahaya Bello, wata ƙungiyar goyon bayan siyasa wadda ta yi fafutukar cimma nasarar Shugaba Muhammadu Buhari a babban zaɓen 2015 a Jihar Kogi. Daga baya a wannan shekarar, ya zama babban mai tsara dabarun yaƙin neman zaɓen gwamna Yahaya Bello. Bayan rantsar da Gwamna Yahaya Bello a watan Janairun 2016. Ya zama Shugaban Ma'aikatan Gwamna har zuwa Oktoban 2019  lokacin da aka ɗaga shi zuwa Mataimakin Gwamna  bayan tsige Simon Achuba. A babban zaɓen 16 ga watan Nuwamba 2019, an zaɓe shi a matsayin Mataimakin Gwamnan Jihar Kogi. 

An kuma naɗa Onoja a matsayin darakta janar, kamfen ɗin APC na babban zaben 2019 a jihar Kogi. Ya sauke wannan mukamin da sakamakon da ba a taɓa gani ba. APC ta lashe kujeru 25 cikin jihohi 25 na majalisar dokoki a jihar Kogi. Jam'iyyar ta kuma lashe kujeru bakwai cikin tara na majalisar wakilai ta tarayya a jihar da kuma kujeru biyu cikin uku na majalisar dattawa.  Dangane da hukuncin da kotunan zabe suka yanke kwanan nan na soke kujerar sanata ɗaya tilo da APC ta rasa, Onoja ya yi nasarar lashe dukkan kujeru uku na majalisar dattawa a jihar Kogi.   

 Manazarta 

Rukuni:Rayayyun mutane
Rukuni:Haihuwan 1974